A Bizottság 2001/31/EK irányelve
(2001. május 8.)
a gépjárművek és pótkocsijuk ajtajaira vonatkozó 70/387/EGK tanácsi irányelv a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2000/40/EK európai parlamenti és a tanácsi irányelvvel [1] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2] és különösen annak 13. cikke (2) bekezdésére,
tekintettel a legutóbb a 98/90/EK [3] bizottsági irányelvvel módosított, a gépjárművek és pótkocsijuk ajtajaira vonatkozó tagállami jogszabályok közelítéséről szóló, 1970. július 27-i 70/387/EGK tanácsi irányelvre [4] és különösen annak 3. cikkére,
mivel:
(1) A 70/387/EGK irányelv a 70/156/EGK irányelvvel létrehozott EK-típus-jóváhagyási eljárás külön irányelveinek egyike. Következésképpen a 70/156/EGK irányelv járműrendszerekről, alkatrészekről és önálló műszaki egységekről szóló rendelkezéseit alkalmazni kell ezen irányelvre.
(2) A 98/90/EK irányelv a bizonyos nehéz-tehergépjárművek vezetőfülkéjébe beszálló és abból kiszálló személyek biztonságának fokozása érdekében a vezetőfülkék lépcsőire és kapaszkodóira vonatkozó tervezési követelményeket vezetett be.
(3) Bizonyos, már a piacon lévő vezetőfülke-konstrukciók nem felelnek meg a 98/90/EK irányelvvel bevezetett egyedi követelményeknek, bár biztonsági szintjük egyenértékűnek tekintett. Ezért az ilyen konstrukciók engedélyezése érdekében a műszaki követelmények további finomítása szükséges.
(4) Az ezen irányelvben előírt intézkedések összhangban vannak a 70/156/EGK irányelvvel létrehozott, az irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 70/387/EGK irányelv III. melléklete ezen irányelv mellékletével összhangban módosul.
2. cikk
(1) 2001. október 1-jétől kezdve a tagállamok a járművek ajtajaira történő hivatkozással:
- nem tagadhatják meg egy járműtípus vonatkozásában, az EK-típusjóváhagyás vagy a nemzeti típusjóváhagyás megadását,
- nem tilthatják meg a járművek értékesítését, nyilvántartásba vételét vagy forgalomba helyezését,
amennyiben a járművek eleget tesznek az ezen irányelvvel módosított 70/387/EGK irányelv követelményeinek.
(2) 2001. december 1-jétől kezdve a tagállamok:
- nem adhatnak ki további EK-típusjóváhagyást, és
- megtagadhatják a nemzeti típusjóváhagyás engedélyezését,
új járműtípus vonatkozásában a jármű ajtajaira történő hivatkozással, amennyiben az ezen irányelvvel módosított 70/387/EGK irányelv követelményei nem teljesülnek.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2001. szeptember 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2001. május 8-án.